নারায়নগঞ্জের ফতুল্লায় মঙ্গলবার রাতে র‌্যাবের সঙ্গে মাদক ব্যবসায়ীদের গোলাগুলিতে এক স্কুল ছাত্র নিহত হয়েছে। নিহতের নাম শুভ (১৫)। সে পাগলা হাইস্কুলের নবম শ্রেণীর ছাত্র বলে জানা গেছে। এই ঘটনায় আহত হয়েছে নিহত শুভর ছোট ভাই পাগলা সরকারি প্রাথমিক বিদ্যালয়ের তৃতীয় শ্রেণীর ছাত্র সোহাগ (১০)। সোহাগের ডান পা ও হাটুর নিচে গুলি লেগেছে। মঙ্গলবার রাত ৯টার দিকে এ ঘটনা ঘটে। নিহতের মামা  শামীম জানান, স্থানীয় মাদক ব্যবসায়ী আরিফ, সোহেল, মনির, সুমন, আলী হোসেন ও তার ভাই মনির রাত ৯টায় নারায়নগঞ্জের ফতুল্লার কুতুবপুর বৌবাজার বটতলায় ইয়াবা বেচাকেনা করছিলো। ওইসময় র‌্যাবের একটি সাদা পোশাকের দল সেখানে হানা দেয়।   এসময় মাদক ব্যবসায়ীরা র‌্যাবকে লক্ষ্য করে গুলি করলে র‌্যাবও পাল্টা গুলি ছোড়ে। দুই পক্ষের মধ্যে গোলাগুলির এক পর্যায়ে স্কুল ছাত্র শুভ গুলিবিদ্ধ হয়ে মারা যায়। আহত হয় তার ভাই সোহাগ। গোলাগুলির সময় দুই সহোদর বাসার সামনে দাঁড়িয়েছিলো। রাত ১১টার দিকে গুলিবিদ্ধ সোহাগকে চিকিৎসার জন্য ঢাকা মেডিকেল কলেজ  হাসপাতালে নিয়ে আসেন তার মামা শামীম।ফতুল্লা থানার সাব ইন্সপেক্টর নজরুল ইসলাম রাতে জানান, শুভ গলায় গুলিবিদ্ধ হয়ে মারা গেছে। ঘটনাস্থলে পুলিশ ও র‌্যাবের ঊর্ধ্বতন কর্মকর্তারা রয়েছেন। নিহত শুভর বাড়ি ফতুল্লার কুতুবপুর এলাকায়। তার বাবার নাম আবু সাইদ।